Skoolhoof in hof oor tiener se verkragtingArgieffoto ŉ 51-jarige skoolhoof het in ŉ hof in die Oos-Kaap verskyn op aanklag van die verkragting van ŉ 13-jarige meisie. Die man het Vrydag in die Ngqamakhwe-landdroshof, ongeveer 30 km buite Butterworth, verskyn, maar is nie gevra om te pleit nie. “Die saak is tot Dinsdag uitgestel vir verdere ondersoek en die beskuldigde bly in aanhouding,” het kapt. Jackson Manatha, woordvoerder van die polisie, gesê. “Sy aansoek om borgtog is afgekeur.” Die skoolhoof, by ŉ junior sekondêre skool in Ngqamakhwe, is Woensdag in hegtenis geneem in verband met die verkragting. “Die verdagte het na bewering die meisie tussen Maart en Julie 2016 verkrag. Die slagoffer se familie het ŉ verandering in haar gedrag opgemerk en toe hulle haar daaroor vra, het sy haar stilswye verbreek en vertel dat die man haar verkrag het,” het Manatha bygevoeg.